**U P O Z O R N E N I E / I N F O R M Á C I A**

Vážení spoluobčania,

pravdepodobne viacerí z Vás zachytili informáciu z médií o zmenách, ktoré nastali od 01.01.2019 v oblasti odpadového hospodárstva. V roku 2018 boli prijaté zásadné a dosť drastické legislatívne opatrenia, ktorých úlohou je znížiť množstvo komunálneho odpadu, ktorý končí na skládkach. Tento cieľ chce vláda dosiahnuť výrazným zvýšením cien za spracovanie a skládkovanie komunálneho odpadu

Toto opatrenie všetci pocítime aj v budúcom roku a to rastom poplatku za spracovanie a skládkovanie TKO, ktorý bol v predchádzajúcich rokoch v našej obci na úrovni 18,- €/osoba/rok, v roku 2019  20,- €/osoba/rok . Miera triedenia odpadov v našej obci bola mierne nad 30%. Predbežný odhad poplatku za TKO na rok 2020 je vo výške 22 – 23,- €/osoba/rok. Susedné obce sú nútené poplatok upraviť až na 25,- €.

**Dôležitá informácia je, že poplatky budú každoročne rásť ale kvalitným a poctivým separovaním odpadu môžeme tento rast spomaliť**.

Je potrebné dôsledne separovať plasty, sklo, papier, kov (plechovky), tetrapaky…ani jedna z týchto komodít nemôže byť hodená do komunálneho odpadu. Podľa štatistík až 60% váhy smetnej nádoby tvorí nevytriedený odpad a bioodpad, ktorý tvoria zbytky zeleniny a ovocia, tráva, burina. Toto má nepriaznivý vplyv na cenu, pretože komunálny odpad sa meria vážením a čím ťažšia je smetná nádoba tým viac platíme. Sám som sa presvedčil, že separovanie má výrazný vplyv na obsah smetnej nádoby.

**Zákon zakazuje obciam a mestám dotovať spracovanie komunálneho odpadu z peňazí obce. V praxi to znamená, že všetky náklady súvisiace s problematikou odpadov musia byť rozpočítané na občanov.**